मुंखजाथावदि देग्लायनि थामहिनबा 2013 माइथायनि HSLC आनजादाव सरकारि फरायसालिफोरनिख्रुइ प्राइभेट फरायसालिफोराव फरायनाय फरायसाफोरनि उथ्रिनायनि हार एबा आनजादनि फिथायखौ साबसिन जानाय नुनो मोनदों। बे बादिनो बरʼ फरायसा आरो बरʼ बिजोंनि फरायसालिफोरनि बेलायावबो प्राइभेट फरायसालिफोरनि फरायसाफोरखौसो आनजादाव मोजांसिनै उथ्रिनो हानायखौ नुनो मोनदों। बिदिन्थि बादियै ककराझारनि UN Academy खौनो लानो हायो। बे फरायसालिनि 2013 माइथायनि आनजादनि फिथाया ओरैबादि- सेथि थाखोआव उथ्रिनाय सा 71 नैथि थाखोआव उथ्रिनाय सा 11 आरो थामथि थाखोआव उथ्रिनाय लाथिखʼ गासै उथ्रिनायनि हारा जौसे जौखोन्दो। नाथाय बेफोरबादि प्राइभेट फरायसालिफोरनि गेजेरजोंबो गुन गोनां सोलोंथाइखौ फरायसाफोरा मोनफुंनो हादों होननानै जों बुंद्रायनो हाजोबा। बांसिन बरʼ फरायसाफोरानो गामियारि नखरनि जानायलाय बेफोर बादि फरायसालिफोराव फरायनायनि खाबुखौ मोनजोबा फारसेथिं गामि ओनसोलाव बेफोरबादि प्राइभेट फरायसालिनिबो आंखाल। गुन गोनां सोलोंथाइ होनाय आरो लानायाव थारै बुंनो थाङोब्ला गुबुनफोरनि रुजुनायाव बरʼ बिजोंनि फरायसालि आरो बरʼ फरायसाफोरखौ दासिमबो जाफुंसार जानो हायाखै होननानैनो बुंनांगोन। बरʼ बिजों फरायसालिनि फरायसाफोरा गुन गोनां सोलोंथाइ लानाय बेलायाव उन जानानै थानांनायनि गोबां जाहोनफोरबो दं। बेफोर जाहोनफोरनि मादाव मखजाथाव माखासे जेंनाफोरा जाबाय-